**Jacob Gedleyihlekisa Zuma** (s. 12. huhtikuuta 1942 Inkandla, Natalin provinssi) on eteläafrikkalainen poliitikko, joka toimi Etelä-Afrikan presidenttinä vuosina 2009–2018. Zuma erosi virastaan korruptiosyytteiden jälkeen. Zuma edusti puoluetta Afrikan kansalliskongressi (ANC) vuoteen 2024 saakka, jolloin hän perusti uuden puolueen uMkhonto we Sizwe.

Elämäkerta
----------

Zuma ei ole saanut mitään muodollista koulutusta. Hänen isänsä oli poliisi, joka kuoli Zuman ollessa vielä lapsi. ANC-puolue oli kielletty vuonna 1960, joten Zuma liittyi Umkhonto we Sizween vuonna 1962. Seuraavana vuonna hänet pidätettiin ja tuomittiin kymmenen vuoden vankeuteen salaliitosta kaataa hallitus. Hän suoritti tuomionsa Robben Islandilla Nelson Mandelan ja muiden merkittävien ANC-johtajien kanssa.

Vapautuksensa jälkeen Zuma oli perustamassa uudelleen ANC:n organisaatiota Natalin provinssissa. Vuonna 1975 hän lähti maasta Swazimaahan ja Mosambikiin. Maanpaossa hänestä tuli ANC:n toimeenpanevan komitean jäsen. Zuma palasi Etelä-Afrikkaan ANC:n laillistamisen jälkeen vuonna 1990. Hänet valittiin vuonna 1999 parlamenttiin, ja hänestä tuli Thabo Mbekin varapresidentti. Mbeki erotti Zuman tähän kohdistuneiden korruptiosyytteiden vuoksi 14. kesäkuuta 2005.

Zuma voitti ANC:n istuvan puheenjohtaja Mbekin kisassa puheenjohtajuudesta 18. joulukuuta 2007. Zuma haastettiin oikeuteen rahanpesusta, petoksesta ja korruptiosta 28. joulukuuta. Syytteiden uskotaan liittyvän Etelä-Afrikan vuoden 1999 asekauppoihin. Syytteet hylättiin syyskuussa 2008; tuomari arvosteli niitä poliittisiksi ja syytti presidentti Mbekiä toimivaltansa ylittämisestä.

Zuma valittiin presidentiksi vuoden 2009 vaalissa, jolloin Nelson Mandela antoi hänelle tukensa. Zuma vannoi virkavalansa 9. toukokuuta 2009.

Huhtikuussa 2011 Zuma johti Afrikan unionin valtuuskuntaa, joka yritti tulitaukoa Libyan sisällissotaan.

Zuman ANC kärsi tappioita etenkin elokuun 2016 vaaleissa, jonka jälkeen Zuma otti populistisempia kantoja. Maaliskuussa 2017 Zuma vaati parlamenttia muuttamaan maan perustuslakia, jotta valkoisilta maanomistajilta voitaisiin viedä heidän maansa ilman korvauksia.

Joulukuussa 2017 ANC valitsi Cyril Ramaphosan johtajakseen viisivuotiskaudeksi. Hänen vastaehdokkaanaan oli Zuman entinen vaimo Nkosazana Dlamini-Zuma.

Vuonna 2016 oikeus tuomitsi Zuman rikkoneen perustuslakia hänen käytettyään julkisia varoja kotitalonsa rakennustöihin Nkandlassa KwaZulu-Natalissa. Vuoden 2014 raportin mukaan Zuman tilan rakennustöihin oli käytetty noin 12 miljoonan euron arvosta varoja, ja niihin kuului uima-altaan ja amfiteatterin rakentaminen. Entinen poliisiministeri Nkosinathi Nhleko vetosi siihen että uima-altaan vettä voi hätätilanteessa käyttää tulipalon sammuttamiseen ja amfiteatteria hätäkokoontumispaikkana. Tuomion jälkeen Zuma korvasi 7,8 miljoonaa 100 miljoonasta randista jotka töihin oli käytetty.

Parlamentti ei kuitenkaan ryhtynyt toimiin Zumaa vastaan. Joulukuussa 2017 Etelä-Afrikan korkein oikeus määräsi parlamentin valmistelemaan mekanismi jolla presidentti voidaan erottaa virastaan.

Zuma erosi presidentin virastaan 14. helmikuuta 2018.

### Korruptiosyytteet

Zuman eron jälkeen tuomari Raymond Zondon komissio (virallisesti Judicial Commission of Inquiry into Allegations of State Capture) on tutkinut Zumaan liittynyttä korruptiota. Komissio kuulusteli Zumaa 16. heinäkuuta 2019 alkaen. Neljäntenä kuulemispäivänä Zuman lakitiimi ilmoitti ettei hän enää osallistu kommission kuulemiseen. 16 kuukautta myöhemmin Zumaa vastaan nostettiin rikossyytteet, koska hän ei enää suostunut palaamaan komission kuultavaksi. Tammikuussa 2021 korkein oikeus määräsi Zuman palaamaan komission kuultavaksi. Perustuslaillinen oikeus piti määräyksen voimassa vielä maaliskuun 2021 käsittelyssään.

29. kesäkuuta perustuslaillinen oikeus määräsi Zumalle 15 kuukauden vankeustuomion oikeuden halveksumisesta ja määräsi hänet ilmoittautumaan poliisille 5 päivän kuluessa. Zuma antautui poliisille 8. heinäkuuta 2021. Zuman pidätys laukaisi Etelä-Afrikassa viikon kestäneet levottomuuden, joiden aikana ryösteltiin ostoskeskuksia ja poltettiin rakennuksia. Levottomuuksissa kuoli lähes sata.

Erillisessä tapauksessa Zumaa syytetään 1990-luvun asekauppoihin liittyvästä korruptiosta. Viisi vuotta valtaantulonsa jälkeen ANC:n hallitus päätti että maan armeija tarvitsee uudistamista ja osti 30 miljardin randin arvosta (n. 3 miljardia dollaria silloisin hinnoin) erilaista sotakalustoa, kuten hävittäjiä, helikoptereita, sukellusveneitä ja sotalaivoja.

ANC:n parlamenttiryhmän whip Tony Yengeni tuomittiin jo 2006, mutta hän istui nelivuotisesta tuomiostaan vain 5 kuukautta. Liikemies Schabir Shaik sai 15 vuoden tuomion otettuaan lahjuksen ranskalaiselta Thalesilta Zuman eduksi. Zumaa itseään vastaan nostettiin oikeusjuttu 2005, mutta syytteet hylättiin 2009 muutamaa viikkoa ennen kuin hänestä tuli presidentti.

Kauppoihin liittyvää korruptiota 2011–2016 tutkinut kommissio päätti että uusia syytteitä ei nosteta. Korkein oikeus päätti kuitenkin viikkoa tutkimusten lopettamisen jälkeen että Zuma joutuisi oikeuteen. Syytteet nostettiin virallisesti huhtikuussa 2018 kaksi kuukautta sen jälkeen kun Zuma oli eronnut presidentinvirasta.

Syyskuussa 2021 oikeus vahvisti Jacob Zuman tuomion 15 kuukauden vankeuteen. ANC erotti Zuman puolueesta tammikuussa 2024 Zuman perustettua uuden puolueen uMkhonto we Sizwe eli MK.

Perhe
-----

Zuma kuuluu zulukansaan ja suosittuun kuningasheimoon; Zuma on hänen heimonimensä. Zuma on polygamisti: hän on mennyt naimisiin viidesti, ja eteläafrikkalaisen viikkolehden mukaan hänellä on 18 lasta yhdeksän eri naisen kanssa. Zuma erosi ulkoministeri Nkosazana Dlamini-Zumasta vuonna 1998, ja yksi hänen vaimoistaan teki itsemurhan vuonna 2000. Joulukuussa 2007 Zuma otti neljänneksi vaimokseen Nompumelelo Ntulin, joka oli jo siihen mennessä tehnyt hänelle kaksi lasta. Eri tietolähteet kertovat avioliittojen määristä eri tavoin. AP:n mukaan avioliittoja olisi ollut neljä, joista kaksi on yhä voimassa, ja kolmanneksi vaimoksi hän on ottamassa Tobeka Madiban. Avioliitto solmittiin 4. tammikuuta 2010.

Zumaa syytettiin joulukuussa 2005 raiskauksesta, mutta oikeus totesi hänet syyttömäksi 8. toukokuuta 2006. Alkuvuodesta 2010 uutisoitiin että Zuma saa lokakuussa 20. lapsensa. Äiti on Sonono Khoza, joka ei ole yksikään Zuman nykyisestä kolmesta vaimosta. Zuman huolimattomuus kondomin käytössä aiheutti jälleen skandaalin maassa, joka on AIDS-epidemian riivaama. Zuma maksoi myös ystävänsä Irvin Khozan perheelle rahallista korvausta eli *inhlawulo* avioliiton ulkopuolisesta raskaudesta.

Lapsia Zumalla on yhteensä 22.

Kunnianosoituksia
-----------------

* José Martín ritarikunta (Kuuba, 2010)
* Bathin ritarikunta (Yhdistynyt kuningaskunta, 2010)
* Kuningas Abdulazizin ritarikunta (Saudi-Arabia, 2016)

Lähteet
-------

1. ↑  Etelä-Afrikan hallitus kokoontui hätäistuntoon  21.09.2008. YLE Uutiset. Viitattu 21.9.2008. [vanhentunut linkki]
2. ↑  Mandela näyttäytyi ANC-puolueen vaalitilaisuudessa *Yle Uutiset*.  15.2.2009. Viitattu 8.2.2024.
3. ↑  Zuma sworn in as S Africa leader  9.5.2010. BBC. Viitattu 9.5.2009. (englanniksi)
4. ↑  Muñoz, Juan Miguel: Los rebeldes libios rechazan la mediación africana *El País*.  12.4.2011. Viitattu 8.2.2024. (espanjaksi)
5. ↑   Graham, Stuart: Jacob Zuma calls for confiscation of white land without compensation *The Telegraph*.  3.3.2017. Viitattu 8.2.2024. (englanniksi)
6. ↑  Burke, Jason: Cyril Ramaphosa chosen to lead South Africa's ruling ANC party *The Guardian*.  18.12.2017. Viitattu 8.2.2024. (englanniksi)
7. 1 2  Zuma impeachment calls grow after court rules on home upgrade scandal  17.12.2017. Guardian.
8. ↑  Etelä-Afrikan presidentti Zuma eroaa välittömästi *Ilta-Sanomat*.  14.2.2018. Viitattu 8.2.2024.
9. ↑  Zuma will no longer participate in #StateCaptureInquiry - lawyer *IOL*.  19.7.2019. Viitattu 8.2.2024. (englanniksi)
10. ↑  Nicolson, Greg: Final order: ConCourt rules Jacob Zuma must appear and answer questions at Zondo Commission *Daily Maverick*.  28.1.2021. Viitattu 8.2.2024. (englanniksi)
11. ↑  Ex-President Jacob Zuma sentenced by South Africa's top court *BBC News*.  29.6.2021. Viitattu 8.2.2024. (englanniksi)
12. ↑  Jacob Zuma turns himself in to South African police *Al Jazeera*. Viitattu 8.2.2024. (englanniksi)
13. ↑  Etelä-Afrikassa on kuollut levottomuuksissa jo liki sata ihmistä – kertasimme mistä levottomuuksissa on kyse *MTV Uutiset*.  18.7.2021. Viitattu 8.2.2024.
14. ↑  Jacob Zuma: South Africa's ex-president pleads not guilty for multi-billion dollar arms deal *BBC News*.  26.5.2021. Viitattu 8.2.2024. (englanniksi)
15. ↑  Afrique du Sud: la justice confirme la condamnation de Jacob Zuma à de la prison *Le Journal de Québec*.  17.9.2021. Viitattu 8.2.2024.
16. ↑  Booty, Natasha: South Africa: ANC suspends ex-President Jacob Zuma after rival party launch *BBC News*.  31.1.2024. BBC. Viitattu 1.2.2024. (englanniksi)
17. ↑  Williams, Murray: New storm about Zuma's 'virility'  17.6.2007. IOL.za. Viitattu 2.7.2010. (englanniksi)
18. ↑  Etelä-Afrikan Zumalle neljäs vaimo  4.1.2008. MTV3. Viitattu 2.7.2010.
19. ↑  Etelä-Afrikan presidentti ottaa kolmannen vaimon  3.1.2010. YLE Uutiset. Viitattu 2.7.2010.
20. ↑  El presidente de Suráfrica pide perdón por su vigésimo hijo fuera de sus matrimonios *El País*.  7.2.2010. Viitattu 2.7.2010. (espanjaksi)
21. ↑  Malefane, Moipone: Zuma: I'm sorry for the pain I've caused you  7.2.1010. Times Live.  Arkistoitu 10.2.2010. Viitattu 2.7.2010. (englanniksi)
22. ↑  From Bozizé to Zuma, the African leaders' children in the hotseat over graft allegations *France 24*.  6.9.2017. Viitattu 8.2.2024. (englanniksi)
23. ↑  Silence on Zuma’s child with a woman in her twenties *SABC News*.  21.4.2018. Viitattu 8.2.2024. (englanniksi)
24. ↑  Remarks by his Excellency President Jacob Zuma on the occasion of the award bestowal on him by Cuban President Raul Castro Ruz, of the order of Jose Marti, the highest honour that the Cubans can bestow on an individual, Havana, Cuba *South African Government*.  7.12.2010. Viitattu 8.2.2024. (englanniksi)
25. ↑  HONORARY AWARDS 2010 (pdf) *gov.uk*.  2010. Viitattu 8.2.2024. (englanniksi)
26. ↑  South Africa emerging as one of the most popular trade and investment destinations *Saudigazette*.  30.4.2017. Viitattu 8.2.2024. (englanniksi)

Aiheesta muualla
----------------

* Kuvia tai muita tiedostoja aiheesta **Jacob Zuma** Wikimedia Commonsissa

|  |  |  |
| --- | --- | --- |
| Edeltäjä:**Thabo Mbeki** | **ANC:n puheenjohtaja**2007– | Seuraaja:**-** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Etelä-Afrikan presidentit |
| --- |
|  |
| Valtiollinen presidentti | 
* Charles Robberts Swart
* Jacobus Johannes Fouché
* Nicolaas Johannes Diederichs
* B. J. Vorster
* Marais Viljoen
* Pieter Willem Botha
* Frederik Willem de Klerk

 |
|  |
| Presidentti | 
* Nelson Mandela
* Thabo Mbeki
* Kgalema Motlanthe
* Jacob Zuma
* Cyril Ramaphosa

 |

 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Saksa
* Israel
* Yhdysvallat
* Ruotsi
* Tšekki
* Alankomaat
* Puola

 |
|  |
| Muut | 
* IdRef

 |

 |